b'\n_START_ARTICLE_\nMonensiini\n_START_SECTION_\nK\xc3\xa4ytt\xc3\xb6\n_START_PARAGRAPH_\nMonensiinin natriumsuolaa k\xc3\xa4ytet\xc3\xa4\xc3\xa4n maataloudessa. Se on monensiinien A, B, C ja D seos, jossa yli 90% on monensiinia A. Sit\xc3\xa4 k\xc3\xa4ytet\xc3\xa4\xc3\xa4n tuotantoel\xc3\xa4inten loisl\xc3\xa4\xc3\xa4kkeen\xc3\xa4 ja antibioottina joissakin maissa, muun muassa EU:ssa ja USA:ssa. Kanoilla sit\xc3\xa4 k\xc3\xa4ytet\xc3\xa4\xc3\xa4n kokkidioosin est\xc3\xa4j\xc3\xa4n\xc3\xa4 eli kokkidiostaattina. Sen kauppanimi\xc3\xa4 ovat muun muassa Coxidin, Elancoban, Monimax ja Rumensin. Vaikka ionoforiantibiootteja tunnetaan satoja, vain harvoja niist\xc3\xa4 k\xc3\xa4ytet\xc3\xa4\xc3\xa4n maataloudessa. Monensiinin A lis\xc3\xa4ksi muita k\xc3\xa4ytettyj\xc3\xa4 ovat esimerkiksi salinomysiini ja lasalosidi.\n_START_SECTION_\nTurvallisuus\n_START_PARAGRAPH_\nLiika monensiini voi aiheuttaa myrkytyksen useille el\xc3\xa4inlajeille. Sen LD50 on esimerkiksi rotille 21.7\xe2\x80\x9350\xc2\xa0mg/kg, kaneille 42.7\xc2\xa0mg/kg, 17\xe2\x80\x9350\xc2\xa0mg/kg sioille, 22\xe2\x80\x9380\xc2\xa0mg/kg naudoille, 12\xc2\xa0mg/kg vuohille ja 130\xe2\x80\x93250\xc2\xa0mg/kg kanoille. Lajeille yhteisi\xc3\xa4 myrkytysoireita ovat muun muassa ruokahaluttomuus, lihasheikkous, ataksia ja ripuli. Myrkytys on mahdollinen my\xc3\xb6s ihmisille ja se voi akuuttina aiheuttaa muun muassa kuolettavaa rabdomyolyysi\xc3\xa4 ja munuaisten vajaatoimintaa._NEWLINE_Hevoset ovat vaikutukselle erityisherkki\xc3\xa4. Niille LD50 nieltyn\xc3\xa4 on vain 1.3\xe2\x80\x933\xc2\xa0mg/kg. Akuutti myrkytys aiheuttaa niille hypovoleemisen verenkiertoshokin ja kuoleman muutamassa tunnissa. Pienemmin annoksin oireet jatkuvat ja pahenevat noin 1\xe2\x80\x934\xc2\xa0p\xc3\xa4iv\xc3\xa4\xc3\xa4 kunnes el\xc3\xa4in kuolee. Oireita ovat muun muassa vatsakivut, ripuli, hikoilu, lihasheikkous, ataksia, matala verenpaine ja runsas virtsaaminen. Myrkytyksest\xc3\xa4 selvinneill\xc3\xa4 hevosilla voi ilmet\xc3\xa4 heikkoutta, syd\xc3\xa4men vajaatoimintaa ja rytmih\xc3\xa4iri\xc3\xb6it\xc3\xa4. Myrkytyst\xc3\xa4 ei voi parantaa, mutta esimerkiksi hypovoleemista shokkia voidaan est\xc3\xa4\xc3\xa4 nestehoidolla.'